กรมการจัดหางาน ย้ำเตือนนายจ้างที่จ้างคนต่างด้าวทำงาน ต้องแจ้งการเข้า-ออก การทำงานของคนต่างด้าวภายใน 15 วัน นับตั้งแต่วันที่จ้างและออกจากงาน
กรมการจัดหางาน ย้ำเตือนนายจ้างที่จ้างคนต่างด้าวทำงาน ต้องแจ้งการเข้า-ออก การทำงานของคนต่างด้าวภายใน 15 วัน นับตั้งแต่วันที่จ้างและออกจากงานนายสุชาติ พรชัยวิเศษกุล อธิบดีกรมการจัดหางาน เปิดเผยว่า ขณะนี้มีความเข้าใจคลาดเคลื่อนเกี่ยวกับข้อปฏิบัติในการแจ้งเข้า-ออกจากงานของคนต่างด้าว ดังนั้น เพื่อสร้างความเข้าใจที่ถูกต้อง กรมการจัดหางาน จึงขอประชาสัมพันธ์ให้นายจ้างที่จ้างคนต่างด้าวทำงานอยู่ในประเทศไทยทราบว่า นายจ้างที่จ้างคนต่างด้าวทำงาน ต้องแจ้งให้กรมการจัดหางานทราบชื่อและสัญชาติของคนต่างด้าวและลักษณะงานที่ให้ทําภายใน 15 วัน นับตั้งแต่วันที่จ้างและเมื่อคนต่างด้าวออกจากงาน หรือไม่ได้ทำงานกับนายจ้างแล้ว ก็ต้องแจ้งให้กรมการจัดหางานทราบภายใน 15 วัน นับตั้งแต่วันที่คนต่างด้าวออกจากงาน พร้อมทั้งระบุเหตุแห่งการออกจากงานของคนต่างด้าวด้วย นายจ้างสามารถแจ้งการเข้า-ออกจากงานของคนต่างด้าวได้ที่ สำนักงานจัดหางานจังหวัด หรือที่สำนักงานจัดหางานกรุงเทพมหานครพื้นที่ 1-10 ในเขตพื้นที่ที่เป็นสถานที่ตั้งของสถานประกอบการที่คนต่างด้าวทำงานอยู่ ล่าสุด เพื่ออำนวยความสะดวกให้นายจ้าง กรมการจัดหางาน จัดบริการออนไลน์ผ่าน Application ชื่อ E-Inform ที่สามาถแจ้งการจ้างคนต่างด้าว และการเข้า-ออกการทำงานของคนต่างด้าว โดยสามารถดาวน์โหลดแอปพลิเคชันได้ทาง Google Play Store และ App Store รองรับทั้งระบบ Android และ IOS หากฝ่าฝืนไม่ดำเนินการภายในระยะเวลาที่กฎหมายกำหนด จะมีความผิดต้องระวางโทษปรับไม่เกิน 20,000 บาท อธิบดีกรมการจัดหางาน ยังเปิดเผย ตัวเลขแรงงานต่างด้าวที่ได้รับอนุญาตให้ทำงานในประเทศ มีจำนวน 3,090,825 คน เป็นแรงงานต่างด้าว ตลอดชีพ 241 คน ประเภททั่วไป 119,464 คน แรงงานพิสูจน์สัญชาติ 758,578 คน พิสูจน์สัญชาติปรับปรุงทะเบียนประวัติ 1,068,518 คน นำเข้าตาม MOU จำนวน 989,145 คน เป็นแรงงานต่างด้าวส่งเสริมการลงทุนและกฎหมายอื่นๆ 47,016 คน ชนกลุ่มน้อย 49,115 คน คนต่างด้าวที่เข้ามาทำงานในลักษณะ ไป-กลับ หรือตามฤดูกาล 58,748 คนหากมีข้อสงสัยเกี่ยวกับการแจ้งเข้าออกการทำงานของคนต่างด้าว สามารถสอบถามรายละเอียดเพิ่มเติมที่สายด่วนกระทรวงแรงงาน โทร. 1506 กด 2 กรมการจัดหางาน